Správa zo zahraničnej pracovnej cesty 

1. Účastník: 
Ing. Oľga Lajčiaková, MBA (OL) – riaditeľka Odboru akademických mobilít a krajanov, SMS, MŠVVaŠ SR

Účastníci mimo MŠVVaŠ:
-

2. Zahraničná pracovná cesta:
Štát, mesto: Spolková republika Nemecko, Berlín 
Vykonaná v dňoch: 1.2.-3.2.2012 
Názov prijímajúcej organizácie: Humboldtova univerzita Berlín, Inštitút slavistiky (IS), Lektorát slovenského jazyka a kultúry

Účel cesty: 
Preverenie činnosti pôsobenia lektorátu na Inštitúte slavistiky Humboldtovej univerzity v Berlíne. Rokovanie s riaditeľom IS o postavení, perspektívach a podpore slovakistiky zo strany vedenia IS a zo strany ministerstva školstva VVaŠ SR. Preverenie pracovných a ubytovacích podmienok vyslaného lektora slovenského jazyka a kultúry (SJaK) na HU 

Spôsob financovania: plánovaná ZPC, pobyt: MŠVVaŠ SR 
Cesta bola uskutočnená letecky

3. Rámcový program pobytu:
1.2.2012
Streda 	Príchod do Berlína
Stretnutie s konzulkou ZÚ SR v Berlíne J. Draveckou 

Účel stretnutia/predmet rozhovoru:
-obojstranná informácia o činnosti a perspektívach lektorátu slovenského jazyka a kultúry v Humboldtovej univerzite v Berlíne, hodnotenie vyslaných lektorov Slovenského jazyka a kultúry pôsobiacich v Nemecku zo strany prijímajúcich partnerských strán, ponuka jazykových kurzov v SR pre nemeckých študentov (SAS, štipendiá)	
2.2.2012
Štvrtok
	
11.00 – 13.00	Organizačné stretnutie s vyslanou lektorkou slovenského jazyka kultúry na HU Mgr. Monikou Turočekovou. PhD.

Účel stretnutia/predmet rozhovoru:
- komplexná informácia o štúdiu a postavení slovakistiky na HU, činnosti lektorátu SJaK a iných aktivitách v rámci Inštitútu slavistiky HU, spolupráci so ZÚ SR a  Slovenským inštitútom v Berlíne
-kontrola ubytovacích podmienok lektorky SJaK 

	
15.00 – 15.45  	Prezentácia slovenskej časti projektu s názvom „Sekularizácia religióznej lexiky v nemčine, poľštine, slovenčine a češtine“
-prezentácia Mareka Slodičku (študenta slovakistiky a spolupracovníka na projekte)

Stretnutie so študentmi ročného intenzívneho jazykového kurzu SJ Propadeuticum
	
16.00 - 	Pracovné stretnutie s Dr. Robertom Hammelom - vedeckým pracovníkom v sekcii bohemistika/slovakistika 

Účel stretnutia/predmet rozhovoru:
-informácia o súčasnom stave a perspektívach zabezpečovania povinných a voliteľných kurzov v odbore bohemistika/slovakistika 
	
3.2.2012
Piatok
	
9.00 – 9.30
	Pracovné stretnutie s prof. Nagórko  - vedúcou sekcie západoslovanských jazykov na HU 

Účel stretnutia/predmet rozhovoru:
- informácia o podieľaní sa slovenského lektora na  aktivitách Inštitútu slavistiky, perspektívy slavistiky, perspektívy slovakistiky
	
9.45 – 10.30	Pracovné stretnutie s prof. Szuscichom -  riaditeľom Inštitútu slavistiky HU a prof. Alfrun Kliems - vedúcou katedry západoslovanských literatúr

Účel stretnutia/predmet rokovania:
-podpora slovakistiky zo strany vedenia Inštitútu slavistiky
-perspektíva slovakistiky na HU
-hodnotenie činnosti lektora SJaK na HU
-perspektívy a podpora zabezpečenia lektorátu zo strany MŠVVaŠ SR

4. Stručný priebeh pobytu:
Cesta sa uskutočnila za účelom preverenia činnosti lektorátu slovenského jazyka a kultúry na Humboltovej univerzite v Berlíne. V rámci stretnutí OL prezentovala aktuálne rozhodnutie vedenia MŠVVaŠ SR pokračovať v činnosti lektorátov SJaK na univerzitách v Berlíne, Kolíne a Regensburgu, ktoré majú síce výrazne menší počet študentov  porovnaní s lektorátmi v slovanských krajinách, ale z hľadiska kultúrnej diplomacie predstavujú dôležitý záujem SR. OL informovala o podpore lektorátov zo strany MŠVVaŠ v oblasti mzdového a  technicko-materiáleho zabezpečania, ktoré v prípade Berlína predstavuje čiastku 60 000 euro ročne. OL uviedla, že vzhľadom na uvedenú podporu zo strany SR,  ministerstvo školstva VVaŠ SR  očakáva efektívne pôsobenie lektorátu a požiadala o podporu zo strany vedenia Inštitútu vo veci slovakistických programov/kurzov na rôznych úrovniach. Prof. Nagorko vyjadrila počudovanie, že malá krajina ako Slovensko, v porovnaní s Nemeckom, plne hradí pôsobenie svojho lektora na HU, zatiaľ čo ostatní lektori na Inštitúte slavistiky (okrem bulharského) sú kmeňovými zamestnancami HU. Konštatovala celkové zníženie záujmu o slovanské jazyky a potrebu podpory slavistiky ako celku, v rámci čoho má SJ svoje miesto. Uviedla, že výrazná prevaha študentov ruského a poľského jazyka je spôsobená nielen záujmom o veľké lingvistiky, ale aj tým, že na území Nemecka žije početná ruská a poľská komunita. OL vydvihla projekt, ktorý sa realizoval na lektoráte SJaK v Regensburgu – publikácia Antológie najnovšej slovenskej literatúry. Prof. Nagorko ocenila publikáciu, aj úspešnú návštevu a autorskú prezentáciu slovenskej spisovateľky Jany Beňovej na HU, ktorú zorganizovala vyslaná, lektorka.
Z rozhovoru s prof. Hammelom vyplynulo ohrozenie existencie Inštitútu slavistiky na Univerzite v Kolíne. 
Riaditeľ IS prof. Szuscich aj vedúca katedry západoslovanských literatúr IS prof. Kliem,  potvrdili potrebu podpory slavistiky (v rámci toho aj slovakistiky), s čím súvisí aj projekt prof. Glanca financovaný z fondu V4 na podporu externých prednášateľov v oblasti jazykovedy a kultúry. Je predpoklad, že sa bude iniciovať pozvanie pre slovenských externých lektorov na prednášanie literatúry (2 hod. týždenne). OL tlmočila pripravenosť FFUK na spoluprácu s HU a potvrdila kontinuitu každoročnej ponuky 12 štipendií na SAS pre študentov slovakistiky na univerzitách v Nemecku. Zdôraznila kvalitu a popularitu uvedeného kurzu, ktorý sa radí medzi najlepšie letné európske jazykové kurzy. OL zdôraznila výhody štúdia slovenského jazyka v zmysle jeho centrálneho postavenia medzi slovanskými jazykmi („slovanské esperanto“) a jeho možným využitím v ekonomickej oblasti, vzhľadom na výraznú prítomnosť nemeckých investorov v SR.  OL ocenila aktívne pôsobenie súčasnej lektorky SJaK Moniky Turočekovej, ktorej sa podarilo za dva roky pôsobenia výrazne zlepšiť informovanosť slovenského lektora o podujatiach v rámci IS, zviditeľniť slovakistiku a zlepšiť informovanosť študentov o možnostiach a perspektívach jej štúdia,  rozbehnúť ročný kurz SJ Propedeuticum, zlepšiť organizačné zabezpečenie kurzu Slovacicum a zvýšiť záujem študentov o SJ. Riaditeľ IS kladne ohodnotil aktívne pôsobenie slovenskej lektorky, ocenil fakt, že SR hradí jej pôsobenie a vyjadril ochotu podporiť aktivity lektorátu SJaK v budúcnosti.
OL navštívila ubytovacie priestory vyslanej lektorky SJaK, ktoré na základe bilaterálnej dohody poskytuje prijímajúca strana a nachádzajú sa v hotelovej časti HU na Ziegelstrasse 13. Po upravení priestorov podľa potrieb lektorky na vlastné náklady (dokúpenie vyhovujúceho nábytku) a dohode s vedením zariadenia na dodržiavaní súkromia lektorky zo strany upratovacieho personálu, je ubytovanie vyhovujúce a vzhľadom na polohu v centre mesta a blízkosť univerzity výhodné.
Na základe informácie konzulky ZÚ SR v Berlíne JD všetky tri vyslané lektorky SJaK na nemeckých univerzitách v Berlíne, Kolíne a Regensburgu sú prijímajúcimi stranami hodnotené kladne a ich ďalšie pôsobenie je vítané.

5. Úlohy, ktoré vyplynuli z rokovania:
Cesta potvrdila potrebu podpory lektorátu SJaK na HU zo strany MŠVVaŠ SR v praktickej aj deklaratívnej rovine. OAMaK SMS požiada prevádzkovateľa stránky ZÚ SR Berlín o zaradenie informácie o možnostiach štúdia Slovenského jazyka a kultúry na univerzitách v Nemecku.

6. Prehľad prinesenej dokumentácie:
-
Správu vypracoval: Oľga Lajčiaková, R OAM a K  .....................................................

Schválil: Dagmar  H u p k o v á , GR SMS:........................................

Rozdeľovník: OS SMS MŠ VVaŠSR, OKUD MZV SR,  ZÚ  SR  Berlín